b'\n_START_ARTICLE_\nDanny Kurmann\n_START_SECTION_\nKariera\n_START_PARAGRAPH_\nKurmann je svoje prve tekme sodil leta 1983, ko se je za\xc4\x8dela njegova sodni\xc5\xa1ka kariera v amaterskih ligah. Leta 1989 so ga prvi\xc4\x8d poklicali v najvi\xc5\xa1jo \xc5\xa1vicarsko hokejsko ligo, Narodno ligo A. Tam je prva tri leta deloval kot linijski sodnik, od leta 1993 sodi tekme tudi v vlogi glavnega sodnika. Leta 1997 je podpisal profesionalno pogodbo s \xc5\xa0vicarsko hokejsko zvezo in pustil slu\xc5\xbebo serviserja klima naprav._NEWLINE_Kurmannu so \xc5\xbee zaupali vodenje tekem na najvi\xc5\xa1ji mednarodni ravni. Sodil je \xc5\xbee na Svetovnem prvenstvu 1999, 2000, 2001, 2003, 2004, 2007, 2008 in 2009. Sodeloval je tudi na Svetovnih mladinskih prvenstvih, in sicer v letih 1999, 2000, 2003, 2007, 2008 in 2009. Na Svetovnem \xc4\x8dlanskem prvenstvu 1999 A skupine je na Norve\xc5\xa1kem sodil obe finalni tekmi med \xc4\x8ce\xc5\xa1ko in Finsko. Na Svetovnem mladinskem prvenstvu 2000 je na \xc5\xa0vedskem prav tako sodil finalno tekmo med \xc4\x8ce\xc5\xa1ko in Rusijo. Finalno tekmo Svetovnega mladinskega prvenstva je sodil tudi leta 2007, ko je prvenstvo znova potekalo na \xc5\xa0vedskem, tedaj sta se v finalu pomerili Kanada in Rusija. Finale Svetovnega mladinskega prvenstva je znova sodil leta 2009, ko sta v Kanadi mo\xc4\x8di med sabo merili Kanada in \xc5\xa0vedska. Kurmann je v karieri sodil \xc5\xa1e na nekaj mednarodnih hokejskih tekmovanjih najvi\xc5\xa1je ravni, Zimskih olimpijskih igrah 2002, Zimskih olimpijskih igrah 2006, Zimskih olimpijskih igrah 2010 in elitnem novoletnem turnirju Spengler Cup._NEWLINE_Od krstne sezone 2004/05 dalje se Kurmann vsako sezono udele\xc5\xbeuje Programa sodni\xc5\xa1ke izmenjave IIHF. Poleg Kurmanna sta doslej v izmenjavi sodelovala \xc5\xa1e dva \xc5\xa0vicarja: Brent Reiber in Nadir Mandioni. 17. septembra 2004 je tako Kurmann sodil prvo tekmo v okviru sodni\xc5\xa1ke izmenjave, \xc5\xa1lo je za tekmo \xc4\x8de\xc5\xa1ke Extralige med mo\xc5\xa1tvoma HC Moeller Pardubice in HC Rabat Kladno. \xc5\xa0e pred za\xc4\x8detkom izmenjave je Kurmann sodeloval tudi z nem\xc5\xa1ko DEL ligo. Decembra 1998 je namre\xc4\x8d postal prvi poklicni sodnik, ki je sodil kako tekme najvi\xc5\xa1je nem\xc5\xa1ke lige DEL. Skupaj s sodelavci Danielom Strickerjem, Stefanom Eichmannom in Brentom Reiberjem je Kurmann po vzoru sodni\xc5\xa1kih kampov v Kanadi ustanovil svojo sodni\xc5\xa1ko \xc5\xa1olo, imenovano \xc5\xa0vicarska sodni\xc5\xa1ka \xc5\xa1ola.'